b'\n_START_ARTICLE_\nKarl Wilhelm Wach\n_START_PARAGRAPH_\nKarl Wilhelm Wach (f\xc3\xb8dt 11. september 1787 i Berlin, d\xc3\xb8d 24. november 1845 sammesteds) var en tysk maler._NEWLINE_Wach uddannedes f\xc3\xb8rst p\xc3\xa5 Berlins Akademi, men fik sit afg\xc3\xb8rende kunstnerpr\xc3\xa6g under et fler\xc3\xa5rigt studieophold (fra 1815) i Paris, hvor David og Gros var hans l\xc3\xa6rere. Han rejste derfra som ivrig klassicist og fortsatte i samme retning i Rom, hvor s\xc3\xa6rlig Rafael og hans skole blev hans forbillede. I Berlin, hvortil han vendte tilbage 1819, kom han til at spille en stor rolle ved sin udstrakte l\xc3\xa6rervirksomhed (akademiprofessor) og sine h\xc3\xb8je officielle stillinger (hofmaler, akademi-vicedirekt\xc3\xb8r m. v.). Wachs eklektiske kunst lempede sig her efter den herskende romantiske retning; han arbejdede is\xc3\xa6r i det religi\xc3\xb8se historiemaleri (hovedv\xc3\xa6rker: De tre himmelske dyder i Berlins Werderske Kirke og Tronende Madonna fra 1826, Berlins Nationalgalleri, loftsbilledet De ni Muser i Berlins Schauspielhaus); hans omfattende og lidet originale kunst stivnede efterh\xc3\xa5nden i rutine (Biskop Otto, Stettins Museum). Kendte portr\xc3\xa6tter af hans h\xc3\xa5nd er: Prinsesserne Elisabeth og Marie, Dronning Louise, Grevinde Raczynski (1827) og andre.'